
(2025/2183(INI))
Il-Parlament Ewropew,
–	wara li kkunsidra l-Artikolu 3 tat-Trattat dwar l-Unjoni Ewropea,
–	wara li kkunsidra l-Artikoli 9, 121, 148 u 149 tat-Trattat dwar il-Funzjonament tal-Unjoni Ewropea (TFUE),
–	wara li kkunsidra l-Pilastru Ewropew tad-Drittijiet Soċjali (EPSR), ipproklamat u ffirmat mill-Kunsill, mill-Parlament u mill-Kummissjoni fis-17 ta’ Novembru 2017,
–	wara li kkunsidra l-komunikazzjoni tal-Kummissjoni tal-XX ta’ Novembru 2026 dwar l-Istħarriġ Annwali dwar it-Tkabbir Sostenibbli 2026,
–	wara li kkunsidra l-proposta tal-Kummissjoni tal-XXX 2026 għal rapport konġunt dwar l-impjiegi mill-Kummissjoni u l-Kunsill,
–	wara li kkunsidra r-rakkomandazzjoni tal-Kummissjoni tal-XXX 2026 għal rakkomandazzjoni tal-Kunsill dwar il-politika ekonomika taż-żona tal-euro,
–	wara li kkunsidra r-rapport tal-Kummissjoni tal-XXX 2026 bit-titolu “Rapport dwar il-Mekkaniżmu ta’ Twissija 2025”,
–	wara li kkunsidra l-komunikazzjoni tal-Kummissjoni tal-15 ta’ Novembru 2026 bit-titolu “L-Abbozzi ta’ Pjanijiet Baġitarji għall-2025: Valutazzjoni ġenerali”,
–	wara li kkunsidra r-rapport ta’ Mario Draghi bit-titolu “The future of European competitiveness” (Il-Futur tal-Kompetittività Ewropea), ippubblikat f’Settembru 2024,
–	wara li kkunsidra r-rapport ta’ Enrico Letta dwar il-futur tas-suq uniku, bit-titolu “More than a Market” (Aktar minn Suq), ippubblikat f’April 2024,
–	Wara li kkunsidra r-rapport tal-Grupp ta’ Livell Għoli dwar il-Futur tal-Protezzjoni Soċjali u tal-Istat Soċjali fl-UE, ippubblikat f’Jannar 2023,
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Impjiegi u l-Affarijiet Soċjali (A10-0000/2025),
A.	billi f’Ġunju 2025, ir-rata tal-qgħad fl-UE kienet ta’ 5,9 %, filwaqt li l-qgħad fost iż-żgħażagħ għadu għoli fil-livell ta’ 14,7 %; billi livelli ogħla ta’ impjiegi ma jilħqux kompletament il-kwalità tal-impjiegi, iż-żidiet fil-pagi u ż-żidiet fil-produttività;
B.	billi s-Semestru Ewropew jibqa’ strument ċentrali għall-koordinazzjoni tal-politika ekonomika, fiskali, tal-impjiegi u soċjali madwar l-UE, u b’hekk joffri opportunità biex il-ġustizzja soċjali, ambjentali u interġenerazzjonali tiġi inkorporata b’mod aktar sistematiku fil-governanza makroekonomika;
C.	billi 21 % tal-popolazzjoni tal-UE kienet f’riskju ta’ faqar jew esklużjoni soċjali (AROPE) fl-2024; billi mhux qed isir biżżejjed progress lejn l-objettiv li jitnaqqas l-għadd ta’ tfal f’riskju ta’ faqar jew ta’ esklużjoni soċjali b’5 miljun sal-2030;
D.	billi t-tibdil fil-klima u l-qerda ambjentali iggravaw l-inugwaljanzi u affettwaw l-aktar gruppi vulnerabbli; billi t-tranżizzjoni lejn newtralità klimatika hija mistennija li toħloq madwar 2,5 miljun impjieg addizzjonali;
E.	billi l-pressjonijiet tal-kostijiet tal-akkomodazzjoni u l-prezzijiet għoljin tal-enerġija jimponu piżijiet sinifikanti fuq l-unitajiet domestiċi, iżda l-politika tal-akkomodazzjoni spiss kienet sottorappreżentata fir-rakkomandazzjonijiet speċifiċi għall-pajjiż;
F.	billi l-UE qed tiffaċċja nuqqas persistenti ta’ ħaddiema u ta’ ħiliet, minħabba għadd ta’ fatturi, inkluża l-kwalità fqira tal-impjiegi;
G.	billi d-data tindika li huwa meħtieġ aktar sforz fil-biċċa l-kbira tal-Istati Membri biex tintlaħaq il-mira ta’ 60 % tal-adulti li jipparteċipaw fl-edukazzjoni u fit-taħriġ sal-2030; billi l-approċċ integrat għall-koordinazzjoni tal-politika fi ħdan is-Semestru Ewropew jipprovdi l-qafas biex jiggwida l-investiment meħtieġ fl-iżvilupp tal-kapital uman, l-edukazzjoni u s-sistemi ta’ taħriġ;
H.	billi l-ħtiġijiet ta’ investiment addizzjonali fl-infrastruttura soċjali ġew stmati għal EUR 192 biljun fis-sena, inkluż l-investiment f’akkomodazzjoni affordabbli, fis-saħħa u fil-kura fit-tul, fl-edukazzjoni u fit-taħriġ tul il-ħajja[footnoteRef:2]1; billi hija meħtieġa aktar ħidma biex titkejjel id-diskrepanza fl-investiment soċjali fl-UE kif ukoll biex jitkejlu r-redditi ekonomiċi fuq l-investiment soċjali; [2: 1 Id-dokument ta’ ħidma tal-persunal tal-Kummissjoni tas-27 ta’ Mejju 2020 bit-titolu “Identifying Europe’s recovery needs” (L-identifikazzjoni tal-ħtiġijiet ta’ rkupru tal-Ewropa) (SWD(20200098) li jakkumpanja l-komunikazzjoni tal-Kummissjoni bit-titolu “Il-mument tal-Ewropa: Tiswija u Tħejjija għall-Ġenerazzjoni li Jmiss” (COM(2020) 0456).] 

1.	Jisħaq fuq il-vantaġġ kompetittiv tal-investiment fil-mudell soċjali tal-UE; jappella biex ir-rakkomandazzjonijiet tal-Grupp ta’ Livell Għoli dwar il-futur tal-protezzjoni soċjali u tal-istat soċjali, kif ukoll ir-rakkomandazzjonijiet tar-rapporti ta’ Letta u ta’ Draghi, jiġu integrati fil-proċess tas-Semestru Ewropew; jilqa’ l-integrazzjoni tal-EPSR fil-qafas tal-governanza ekonomika u jistieden lill-Istati Membri jieħdu vantaġġ mill-possibbiltà li jestendu l-perjodu ta’ aġġustament għall-investiment fil-prijoritajiet tal-EPSR; jappella biex il-qafas integrat ta’ governanza jiġi rifless fil-proċessi interni tal-istituzzjonijiet tal-UE, bil-korpi ekonomiċi u soċjali tagħhom involuti f’livelli ugwali;
2.	Iqis li l-Kummissjoni u l-Kunsill għandhom isaħħu l-isforzi tagħhom biex jimplimentaw l-EPSR; jappella biex il-miri tal-pjan ta’ azzjoni tal-EPSR jiġu inkorporati fil-qalba tas-Semestru Ewropew billi jsiru punti ta’ riferiment fil-valutazzjonijiet tas-Semestru Ewropew;
3.	Jilqa’ l-ambizzjoni tal-Kummissjoni li teqred il-faqar sal-2050 u l-intenzjoni tagħha li tipproponi att dwar impjiegi ta’ kwalità; jenfasizza l-ħtieġa li jkun hemm koerenza bejn is-Semestru Ewropew, is-segwitu għall-pjan ta’ azzjoni tal-EPSR u dawn l-istrumenti futuri, u li jkollhom miri li jistgħu jitkejlu u rakkomandazzjonijiet korrispondenti speċifiċi għall-pajjiż;
4.	Jilqa’ l-inklużjoni permanenti tal-qafas ta’ konverġenza soċjali fis-Semestru Ewropew; jisħaq fuq l-importanza tagħha, flimkien mat-tabella ta’ valutazzjoni soċjali, biex jiġu identifikati r-riskji u biex jiġi intraċċat il-progress fuq il-konverġenza soċjali li titla’;
5.	Ifakkar li l-investiment soċjali jista’ jkollu impatt pożittiv fuq it-tkabbir ekonomiku, il-produttività u l-kompetittività, u b’hekk jappoġġja wkoll is-sostenibbiltà fiskali filwaqt li jippromwovi l-konverġenza soċjali li titla’; jistieden lill-Kummissjoni u lill-Kunsill jittrattaw l-investiment soċjali bħala fundamentali għat-tkabbir sostenibbli;
6.	Jenfasizza li l-pjan ta’ akkomodazzjoni affordabbli tal-Kummissjoni għandu jiġi integrat aħjar fis-Semestru Ewropew, b’enfasi aktar qawwija fuq akkomodazzjoni affordabbli, sostenibbli u deċenti fir-rakkomandazzjonijiet speċifiċi għall-pajjiż; ifakkar lill-firmatarji tad-Dikjarazzjoni ta’ Liżbona dwar il-Pjattaforma Ewropea għall-ġlieda kontra l-kundizzjoni ta’ persuni mingħajr dar dwar l-għan li tinqered din il-kundizzjoni sal-2030;
7.	Jenfasizza li l-investiment fl-edukazzjoni, fit-titjib tal-ħiliet u fit-taħriġ mill-ġdid huwa investiment soċjali strateġiku b’redditi fit-tul għall-kompetittività u l-koeżjoni;
8.	Jenfasizza li l-ġustizzja interġenerazzjonali trid issir komponent strutturali tas-Semestru Ewropew; jistieden lill-Kummissjoni, bħala parti mill-istrateġija tagħha dwar l-ekwità interġenerazzjonali, tintegra indikaturi dwar il-benesseri taż-żgħażagħ, l-aċċess għal impjiegi ta’ kwalità, l-affordabbiltà tal-akkomodazzjoni, l-edukazzjoni u l-ħiliet fil-qafas ta’ valutazzjoni tas-Semestru Ewropew, u tevalwa b’mod sistematiku l-impatti fit-tul tar-rakkomandazzjonijiet fiskali u ta’ riforma;
9.	Jirrikonoxxi li l-Istati Membri impenjaw ruħhom li jinvestu 5 % tal-PDG kull sena f’rekwiżiti ewlenin tad-difiża u fi nfiq relatat għas-sigurtà sal-2035, inkluż permezz tal-attivazzjoni tal-klawżola liberatorja nazzjonali; jisħaq li, fil-qafas tas-Semestru Ewropew, tali nefqa trid tiġi ppjanata b’mod ikkoordinat;
10.	Jinnota li r-rakkomandazzjonijiet tas-Semestru Ewropew fl-2026 se jkollhom rwol essenzjali fit-tfassil tal-pjanijiet ta’ sħubija nazzjonali u reġjonali; jemmen li r-riformi u l-investimenti għandhom jintgħażlu abbażi tal-effiċjenza u l-effettività li bihom jindirizzaw ir-rakkomandazzjonijiet speċifiċi għall-pajjiż rilevanti;
11.	Jappoġġja proċess ta’ Semestru Ewropew aktar demokratiku, bil-Parlament involut b’mod qawwi biex jiġu stabbiliti l-prijoritajiet tal-politika ekonomika u biex jittieħdu deċiżjonijiet ta’ governanza ekonomika; jinsisti fuq l-involviment sistematiku tas-sħab soċjali, l-organizzazzjonijiet tas-soċjetà ċivili, u l-atturi reġjonali u lokali fil-proċess tas-Semestru Ewropew;
12.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

